ΓΡΑΠΤΗ ΕΡΩΤΗΣΗ E-2146/98

υποβολή: José Valverde López (PPE) προς την Επιτροπή

(13 Ιουλίου 1998)

Θέμα: Πώληση φαρμάκων μέσω Internet

Οι εγγυήσεις για την ασφάλεια, την ποιότητα και την αποτελεσματικότητα των φαρμάκων για ανθρώπινη χρήση, εξασφαλίζονται από διάφορες οδηγίες όπως η οδηγία 65/65(1), βάσει της οποίας απαιτείται στην Ένωση, διοικητική έγκριση για τη διάθεση στο εμπόριο ενός φαρμάκου, ή την οδηγία 92/27(2), η οποία προβλέπει την υποχρέωση να συνοδεύονται τα φάρμακα από σχετικές οδηγίες.

Δεδομένου ότι έχουν εμφανισθεί νέες μέθοδοι διάθεσης προϊόντων στο εμπόριο μέσω Internet, και, εν προκειμένω, φαρμάκων, δεν είναι αυτονόητο ότι τηρούνται οι εγγυήσεις που παρέχει η κοινοτική νομοθεσία.

Μπορεί η Επιτροπή να εξηγήσει ποια μέτρα έχουν ληφθεί σε ευρωπαϊκό επίπεδο για την αντιμετώπιση του σοβαρού αυτού προβλήματος; Μπορεί η Επιτροπή να ενημερώσει εάν το θέμα αυτό περιελήφθη, από ευρωπαϊκής πλευράς, στα προς συζήτηση θέματα για τις μελλοντικές εμπορικές διαπραγματεύσεις με τις ΗΠΑ καθώς και στο πλαίσιο της Παγκόσμιας Οργάνωσης Εμπορίου (ΠΟΕ);

Απάντηση του κ. Bangemann εξ ονόματος της Επιτροπής

(9 Σεπτεμβρίου 1998)

Internet Η Επιτροπή εξακολουθεί να προβληματίζεται όσον αφορά την πώληση φαρμάκων στο Internet, στο βαθμό που αυτή μπορεί να αποτελέσει το αντικείμενο παράβασης του κοινοτικού δικαίου, ιδίως δε εφόσον τα κατ' αυτόν τον τρόπο διατεθέντα φάρμακα δεν αποτελούν, σύμφωνα με την οδηγία 65/65/ΕΟΚ του Συμβουλίου της 26ης Ιανουαρίου 1965 περί συγκλίσεως των νομοθετικών, κανονιστικών και διοικητικών διατάξεων των σχετικών με τα φάρμακα, το αντικείμενο αδείας κυκλοφορίας, δεδομένου ότι σκοπός της εν λόγω αδείας είναι η εξασφάλιση της ποιότητας, της ασφάλειας και της αποτελεσματικότητας του φαρμάκου. Είναι επίσης δυνατόν να συνιστά, η εν λόγω διάθεση, παράβαση της οδηγίας 92/28/ΕΟΚ του Συμβουλίου της 31ης Μαρτίου 1992(3), η οποία απαγορεύει τη διαφήμιση, στο ευρύ κοινό, φαρμάκων που πωλούνται κατόπιν συνταγής.

Εξάλλου, η πώληση αυτή ενδέχεται να συνιστά παράβαση των διατάξεων εθνικού δικαίου στα κράτη μέλη που έκαναν χρήση της δυνατότητας που τους παρέχεται από την οδηγία 97/7/ΕΚ του Ευρωπαϊκού Κοινοβουλίου και του Συμβουλίου της 20 Μαρτίου 1997 περί της προστασίας των καταναλωτών σε θέματα συμβάσεων εξ αποστάσεως(4), να απαγορεύουν την εμπορία φαρμάκων μέσω συμβάσεων εξ αποστάσεως, εφόσον το κρίνουν αναγκαίο για λόγους γενικού συμφέροντος, και, επίσης, στα κράτη μέλη που έχουν εκχωρήσει στους φαρμακοποιούς μονοπώλιο πώλησης των φαρμάκων.

Στην πράξη, μολονότι είναι δυνατόν να ληφθούν αναγκαστικής φύσεως μέτρα έναντι των επιχειρήσεων οι οποίες, προκειμένου να δραστηριοποιηθούν στον περί ου ο λόγος τομέα, εγκαθίστανται στην κοινοτική επικράτεια, δεν ισχύει το ίδιο όταν οι τελευταίες βρίσκονται εκτός της κοινοτικής επικράτειας - πράγμα που συμβαίνει συχνά, δεδομένης της διασυνοριακής φύσεως του Internet. Προκειμένου λοιπόν να αυξηθεί η αποτελεσματικότητα της συνδυασμένης δράσεως της Επιτροπής και των κρατών μελών, πραγματοποιήθηκαν επαφές με την Παγκόσμια Οργάνωση Υγείας, στην οποία εκπροσωπούνται τα κράτη τα οποία αφορά περισσότερο το εν λόγω φαινόμενο. Ο διάλογος αυτός ενδέχεται να καταλήξει στη δημοσίευση οδηγού για τους χρήστες του Internet, με αντικείμενο τη διαφήμιση και τη διασυνοριακή πώληση φαρμακευτικών προϊόντων, μεταξύ των οποίων και τα φάρμακα. Επιπλέον, το σχέδιο δράσεως για την προαγωγή της ασφαλέστερης χρήσεως του Internet, που προτείνεται από την Επιτροπή, θα ασχολείται με ορισμένες παράνομες και επιβλαβείς δραστηριότητες στο Internet, και θα προάγει γενικά μέτρα περιορισμού των δραστηριοτήτων αυτών. Στο πλαίσιο του εν λόγω σχεδίου δράσεως θα μπορούσαν επίσης να συμπεριληφθούν ορισμένες μορφές διάθεσης ναρκωτικών ή παράνομων φαρμάκων.

(1) ΕΕ 22 της 9.02.1965, σελ. 369.

(2) ΕΕ L 113 της 30.4.1992, σελ. 8.

(3) ΕΕ L 113 της 30.4.1992.

(4) ΕΕ L 144 της 4.6.1997.